OpenLLM-France/wikimedia huggingface dataset:
# Conjunt fàbrica i habitatge El Tint de Dalt

El Conjunt fàbrica i habitatge El Tint de Dalt és una obra de Vilassar de Dalt (Maresme) protegida com a bé cultural d'interès local.

## Descripció

És el conjunt arquitectònic del Tint de Dalt format per la nau industrial, una guarderia infantil, la torre (residència) de l'industrial i una altra construcció sense un ús concret. Aquest conjunt d'edificis, units entre ells, formen un pati central tancat per una paret amb dues portes.
La construcció de la nau i del cos adossat on hi ha la guarderia, és de maó vist, murs arrebossats i pintats. Aquesta nau, abandonada, té planta baixa -rectangular- i pis i està coberta de teula, a dos vessants. Al murs hi ha obertures, facilitades per la disposició dels maons.
A continuació de la fàbrica trobem la casa de l'industrial, amb planta baixa i dos pisos, semblant en proporcions a la casa de cos, amb parets longitudinals de càrrega i coberta de teula. La façana principal barreja elements ornamentals, predominant l'estil neoclàssic -encoixinats, columnes, cornises, balcons...etc.-.

## Història

Se l'anomena "El Tint de Dalt" per la seva ubicació a la part alta de Vilassar i en relació amb una altra fàbrica de tints coneguda com a Tints de Baix. Té la particularitat de conservar una petita guarderia emprada pels infants de les mares treballadores.
Indústria paral·lela a la del sector tèxtil, nasqué vers la segona meitat del segle xix, formant part de la segona generació de fabricants de Vilassar.
Cap a 1960 deixà de funcionar. Més tard fou utilitzada com a fusteria, que tancarà al poc temps.
L'Ajuntament es va interessar per adequar-ho com a equipament municipal però el projecte es va desestimar. Actualment la fàbrica està abandonada encara que l'antiga casa de l'industrial continua essent un habitatge.

## Referències

* 1 2 3 4 5 6 7 «Conjunt fàbrica i habitatge El Tint de Dalt». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 24 agost 2017].
# Duris

Duris és el nom dels següents personatges:
* Duris de Samos, atleta, historiador i home d'estat grec.
* Duris d'Elea, poeta grec natural d'Elea.
* Duris (pintor), pintor de gerros grec.
Viccionari
# David Hobbs

David Hobbs va ser un pilot de curses automobilístiques britànic que va arribar a disputar curses de Fórmula 1.
Va néixer el 9 de juny del 1939 a Royal Leamington Spa, Anglaterra.

## A la F1

David Hobbs va debutar a la sisena cursa de la temporada 1967 (la divuitena temporada de la història) del campionat del món de la Fórmula 1, disputant el 15 de juliol del 1967 el GP de Gran Bretanya al circuit de Silverstone.
Va participar en un total de sis curses puntuables pel campionat de la F1, disputades en quatre temporades no consecutives (1967-1968, 1971 i 1974) aconseguint una setena posició com a millor classificació en una cursa (en dues ocasions) i no aconseguint cap punt pel campionat del món de pilots.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | Posició | Punts |
| 1967 | Bernard White Racing | BRM | BRM | SUD | MON | HOL | BEL | FRA | GBR 7 | ALE | CAN 8 | ITA | USA | MEX | | | | | - | 0 |
| 1968 | Honda | Honda | Honda | SUD | ESP | MON | HOL | BEL | FRA | GBR | ALE | ITA Ret | CAN | USA | MEX | | | | - | 0 |
| 1971 | Penske-White Racing | McLaren | Ford | SUD | ESP | MON | HOL | FRA | GBR | ALE | AUT | ITA | CAN | USA 10 | | | | | - | 0 |
| 1974 | Yardley Team McLaren | McLaren | Ford | ARG | BRA | SUD | ESP | BEL | MON | MON | HOL | FRA | GBR | ALE | AUT 7 | ITA 10 | CAN | USA | - | 0 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 6 | 0 | 0 | 0 | 0 | 0 |
# Laura Dempere

Laura Dempere-Marco (Alcalà de Xivert, Castelló), 1975) és una neurocientífica computacional. Actualment és Professora Titular a la Facultat de Ciències i Tecnologia de la Universitat de Vic - Universitat Central de Catalunya (UVic-UCC).

## Trajectòria acadèmica

Dempere-Marco es va llicenciar en Física per la Universitat de València al 1998. Després va fer un Màster en Percepció Remota i Processament d'Imatges a la University of Edinburgh (2000), on va conèixer el món de la intel·ligència artificial, i es doctorà en Visió per Computador per l'Imperial College London al 2004.
Va rebre finançament per al seu treball d'investigadora dels programes Juan de la Cierva (2005-2008) i Ramón y Cajal (2008-2013) - Universitat Pompeu Fabra.
Ha passat per diversos centres de recerca internacionals al llarg de la seva carrera, entre els quals destaquen el NASA Goddard Space Flight Center (1997), on va exercir d'investigadora visitant, la George Mason University (EUA) (2005), la Dalian University of Technology (Xina) (2017) i la University of Oxford (Regne Unit) (2018).
Des del 2014 és Professora Titular de la Facultat de Ciències i Tecnologia de la Universitat de Vic - Universitat Central de Catalunya (UVic-UCC). Va ser també Degana de la Facultat de Ciències i Tecnologia de la mateixa universitat de 2015 a 2017, i des del 2019 és Honorary Fellow University of Wisconsin-Madison (Madison, USA).

## Premis

* Premi Extraordinari Final de Carrera, MSc with Distinction.
* Premi Millor Pòster SPIE Medical Imaging 2003 (San Diego, USA).
* Distinció Jaume Vicens Vives a títol col·lectiu el 2008.
* El Consell Social de la Universitat Pompeu Fabra li va atorgar la Distinció a la Qualitat Docent el 2008 i 2009.

## Referències

* 1 2 3 Vergès, Cristina. «Laura Dempere: "El que cal és que hi hagi pluralitat i diversitat"». Unitat de Divulgació Científica - Universitat de Vic, 09-03-2017. [Consulta: 12 maig 2020].
* ↑ «“El que cal és que hi hagi pluralitat i diversitat”». El Punt Avui, 08-03-2017. [Consulta: 15 juny 2020].
* ↑ «Societat Catalana de Neuropsicologia». Societat Catalana de Neuropsicologia, 26-08-2020. [Consulta: 26 agost 2020].
* ↑ «Laura Dempere, nueva decana de la Facultad de Ciencias y Tecnología (UST) de la UVic-UCC | UVic». [Consulta: 12 maig 2020].
* ↑ «La Mútua dels Enginyers otorga dos becas para movilidad internacional a estudiantes de ingeniería | Estudiar y emprender ingeniería» (en castellà). [Consulta: 12 maig 2020].
# Acadèmia Filipina de la Llengua Espanyola

L'Acadèmia Filipina de la Llengua Espanyola està formada per un grup d'acadèmics, professors, filòlegs, periodistes i escriptors i pertany a l'Associació d'Acadèmies de la Llengua Espanyola. Va ser establerta a Manila el 25 de juliol de 1924. Els seus fundadors i principals impulsors van ser el novel·lista i contista Guillermo Gómez Windham, el polígraf Jesús Balmori i el poeta i assagista Fernando María Guerrero, anomenat "príncep dels poetes filipins", fundador del diari filipí en espanyol El Renacimiento. La seva filla Evangelina Guerrero, també poeta, seria més tard la primera dona a qui se li oferís la dignitat d'Acadèmica, en l'àmbit de totes les Acadèmies hispàniques de la Llengua. Evangelina Guerrero va renunciar al nomenament, per entendre que aquest més aviat constituïa un homenatge al difunt pare i fundador, que no un honor a mèrits propis. La segona dona acadèmica filipina va ser l'escriptora Adelina Gurrea. La institució actualment té la seu en el Casino Espanyol de Manila a Ermita (Manila) barri històric de la capital filipina.

## Acadèmics

Junta Directiva:
* Emmanuel Luis Romanillos, director
* José Rodríguez Rodríguez, director honorari
* Salvador B. Malig, vicedirector
* René Ángelo Prado, tresorer
* Macario Ofilada, secretari
* Wystan de la Peña Salarda, secretari adjunt
* Guillermo Gómez Rivera, bibliotecari

### Acadèmics de nombre per ordre d'antiguitat

* Guillermo Gómez Rivera
* Edmundo Farolán Romero
* Fidel Villarroel
* Pedro G. Tejero
* Ramón A. Pedrosa
* José Rodríguez Rodríguez
* Diosdado Talamayan y Aenlle
* Rosalinda Orosa
* José Arcilla Solero S. J.
* María Consuelo Puyat-Reyes
* Francisco C. Delgado
* Gloria Macapagal-Arroyo
* Benito Legarda
* Salvador B. Malig
* Alberto G. Rómulo
* Wystan de la Peña Salarda
* Lourdes Castrillo Brillantes
* Regino Paular y Pintal
* Emmanuel Luis A. Romanillos
* José María Cariño y Ancheta
* Macario M. Ofilada, III
* Erwin Thaddeus Bautista Luna
* René Ángelo Prado Singian
* René S. Salvania
* Trinidad O. Regala
* Daisy López

## Acadèmics electes

* Ricardo Vidal

## Referències

* ↑ ASALE. «Academia Filipina de la Lengua Española: Junta Directiva». [Consulta: 24 agost 2016].
* ↑ «Emmanuel Luis Romanillos, elegido director». , 23-08-2016 [Consulta: 24 agost 2016].

## Enllaços externs

* Academia Filipina de la Lengua Española
* Instituto Cervantes de Manila
* Revista Filipina
* Asociación Cultural Galeón de Manila
# Marke

Marke és un antic municipi de Bèlgica a la província de Flandes Occidental regat pel Leie i del Markebeek. Va ser un municipi independent fins a l'1 de gener del 1977 quan va fusionar amb la ciutat de Kortrijk.
S'han trobat artefactes d'un assentament de l'època gal·loromana, amb un camp funerari, una bòbila i tresor enterrat. El primer esment escrit apud villam Marcam data del 1066 i es troba al cartulari del monestir de Sant Pere de Lilla. L'etimologia del nom no és clar, podria provenir del hidrònim markô dels aiguamolls de la vall del Markebeek, o de marca, terra de frontera.

## Llocs d'interés

* Església neogòtica de Sant Brici de l'arquitecte Jean de Bethune (1821-1894)
* El molí Vanneste
* Castell Blommegem pels arquitectes Jules Carette i Joseph Viérin
* Unes masies antigues

## Referències

* ↑ «Marke» (en neerlandès). Agentschap Onroerend Erfgoed, 2017. [Consulta: 12 febrer 2018].
* ↑ Vandeputte, Omer. Gids Voor Vlaanderen (en neerlandès). Tielt: Lannoo Uitgeverij, 2007, p. 686-688. ISBN 9789020959635.
# Clifford Robinson

Clifford Ralph Robinson (Buffalo, 16 de desembre de 1966 – Portland, 29 d'agost de 2020) va ser un jugador de bàsquet professional estatunidenc que va jugar 18 temporades a la National Basketball Association (NBA). Seleccionat a la segona ronda del draft de l'NBA del 1989, va jugar les primeres vuit temporades de la seva carrera esportiva amb els Portland Trail Blazers, seguides de temporades amb els Phoenix Suns, Detroit Pistons, Golden State Warriors i New Jersey Nets. Robinson va rebre el Premi al Sisè Home de l'Any de l'NBA el 1993 i va ser seleccionat per a l'All-Star Game de l'NBA el 1994.

## Biografia

Robinson va ser arrestat per possessió de marihuana i conduir sota la seva influència el febrer de 2001, fet pel qual va ser sancionat amb un partit de suspensió. Robinson també va ser suspès per cinc partits el febrer de 2005 mentre jugava als Golden State Warriors, i va tornar a ser sancionat amb cinc partits durant els Playoffs de la NBA el 12 de maig del 2006. Robinson va obtenir una mitjana de 14,2 punts, 4,6 rebots i 1,03 taps per partit. Els seus 1.380 partits jugats el convertiren en el 13è jugador amb més partits de tota la història de l'NBA.
Un cop retirat del bàsquet professional, Robinson va esdevenir un empresari de la indústria del cànnabis, venent diversos productes de cànnabis amb la marca Uncle Cliffy. També va defensar la legalització del cànnabis, donant suport a les campanyes per a reformar les lleis als estats d'Oregon i Connecticut. Durant la seva etapa a l'NBA, Robinson va utilitzar el cànnabis per alleujar el dolor muscular, l'ansietat i evitar els efectes secundaris causats pels medicaments.
Robinson va aparèixer a la pel·lícula de Netflix Grass Is Greener (2019), que examina la història de la prohibició del cànnabis als Estats Units.

## Referències

* ↑ https://www.cbc.ca/sports/basketball/suns-robinson-legally-intoxicated-tests-show-1.257486
* ↑ Eligon, John «League Suspends Robinson 5 Games for Drug Violation» (en anglès). The New York Times, 13-05-2006. ISSN: 0362-4331.
* 1 2 «Meet Uncle Spliffy: Cliff Robinson Ventures into the Weeds» (en anglès). [Consulta: 5 setembre 2021].
* ↑ «NBA & ABA Career Leaders and Records for Games». basketball-reference.com. Arxivat de l'original el 2011-02-20. [Consulta: 5 setembre 2021].
* ↑ «Hall of Fame Candidates». basketball-reference.com. Arxivat de l'original el 2016-12-06. [Consulta: 5 setembre 2021].
* ↑ «Query results». basketball-reference.com.
* 1 2 «Cliff Robinson looks to help athletes with cannabis» (en anglès), 21-07-2017. [Consulta: 5 setembre 2021].
* ↑ «Cliff Robinson Endorses Oregon Senate Bill About Cannabis Consumption» (en anglès americà), 16-05-2017. [Consulta: 5 setembre 2021].
* ↑ «Grass Is Greener Review: New Netflix Documentary Spotlights Portland Cannabis Industry Leaders» (en anglès). [Consulta: 5 setembre 2021].
# Pseudoclasseya

Pseudoclasseya és un gènere d'arnes de la família Crambidae.

## Taxonomia

* Pseudoclasseya inopinata Bassi, 1989
* Pseudoclasseya minuta Bassi, 1989
* Pseudoclasseya mirabilis Bassi, 1989
* Pseudoclasseya sinuosellus (South in Leech & South, 1901)

## Referències

* ↑ «GlobIZ search». Global Information System on Pyraloidea. [Consulta: 8 febrer 2019].
# Conjunt hidràulic de Ca n'Aliguer

El Conjunt hidràulic de Ca n'Aliguer és una obra de Ripoll protegida com a Bé Cultural d'Interès Local.

## Descripció

El conjunt de l'Aliguer el formen diverses construccions i edificis vinculats a l'aprofitament de l'aigua. La resclosa, que s'aixeca sobre roca natural, té uns 30 m de llargada i uns 4 m d'alçada. El canal, que surt de la banda dreta de la resclosa, té una llargada de 125 m, una amplada de 4-5 m, i una fondària de 2m. Durant el seu trajecte transita pels baixos de dues casetes. L'edifici de la central està construït amb pedres de riu carejades unides amb ciment. A tocar la central hi ha alguna resta del molí de l'Aliguer, i un pont d'una arcada sobre el torrent o riera de l'Aliguer.
L'esmentat pont va ser considerat BCIL l'any 2015. Sobre ell discorre el camí ral de Ripoll a Vic. Encara són visibles alguns trams especialment a la zona de Terradelles i a la casa Aguilera.
Fins a mitjan segle xix el pou estava en ús. En aquell moment va ser substituït per un de nou uns metres més endavant.
El seu estat de conservació és bo tot i que té algunes parts cobertes per vegetació i per terra. (POUM 2015)

## Referències

* 1 2 3 4 «Conjunt hidràulic de Ca n'Aliguer». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 18 març 2019].
# Economia de Polònia

Després de la caiguda del comunisme, Polònia va seguir un procés de liberalització econòmica d'acord amb el model capitalista occidental de la dècada dels 90. Aquest procés va tenir un èxit relatiu, ja que la privatització de petites i mitges empreses i la llei per a la creació de noves empreses ha encoratjat el desenvolupament del sector privat, motor principal del creixement econòmic polonès.
No obstant això, el sector agrícola està afeblit per diversos problemes estructurals, com són l'excés de treball, les granges petites i ineficients i la falta d'inversió econòmica. A més, la reestructuració i privatització de certs sectors "sensibles", com el de producció de carbó, ha estat lenta, si bé les recents inversions estrangeres en l'energia i l'acer han introduït noves tecnologies que donen una oportunitat al futur d'aquests sectors.
Les reformes en els sistemes de salut, educació, pensions i administració han elevat la pressió fiscal. Les prioritats del govern polonès són la millora del seu dèficit econòmic i de la seva política monetària. El major progrés del finançament públic depèn principalment de la privatització de la resta dels sectors de l'estat, la reducció de l'ocupació pública i la modificació del sistema fiscal per incorporar als grangers, la majoria dels quals no paga impostos.
# Hasselt

* Aquest article tracta sobre la ciutat d'Hasselt. Vegeu-ne altres significats a «Bisbat d'Hasselt».
Hasselt és una ciutat de Bèlgica, capital de la província de Limburg, que forma part de la regió flamenca.
El riu Dèmer rega la ciutat. A l'edat mitjana van excavar una desviació d'aquest riu per a omplir els fossats de la fortificació de la ciutat. Avui, aquesta desviació, s'ha cobert.

## Història

Hasselt era una de les Bones Viles germàniques del Principat de Lieja, capital del comtat de Loon. La ciutat fou annexada per França l'any 1795 i integrat al Regne Unit dels Països Baixos el 1815 i després a Bèlgica l'any 1830.

## Transport

L'Autopista A 13 (o E313) (Lieja-Anvers) passa per Hasselt. La ciutat també és propera a altres autopistes de l'Euro-regió Meuse-Rhin.
A la ciutat hi ha 9 línies d'autobusos gratuïts. S'ha calculat que des que la xarxa d'autobusos és gratuïta, s'ha evitat uns 546.000 desplaçaments en cotxe per any. El 2003, la xarxa de busos va transportar 3,7 milions de persones.

## Ensenyament

Hasselt té tres instituts superiors. És la seu de la Universitat d'Hasselt.

## Evolució demogràfica des de 1806

* Fonts:INS i ajuntament d'Hasselt
* 1977: Annexió de Kermt, Kuringen, Sint-Lambrechts-Herk, Stevoort i Wimmertingen

## Patrimoni i Monuments

* La Catedral de Sant Quintí.
* La Basílica Virga-Jesse.
* El Museu Nacional de la ginebra.
* El Museu Het Stadsmus.
* El Museu de la moda.
* El jardí japonès realitzat amb la col·laboració de la ciutat d'Itami, del Japó, amb la que està agermanada.
* L'Abada d'Herkenrode, a Kuringen.
* El refugi de l'Abadia d'Herkenrode.
* L'aeroport de Kiewit.
* Edificis històrics.
* El Banc Nacional, obra de l'arquitecte Henri van Dievoet.
* El domini natural de Kiewit.
* El Kapermolenpark.
* El centre exterior més gran de skateboard d'Europa.
* El Parc d'atraccions Plopsa Indoor Hasselt.

## Personalitats

* Willy Claes, polític.
* Brecht Evens, autor de còmic.
* Axelle Red, cantant francòfona.
* Stijn Stijnen, futbolista, jugador del FC Bruges
* Max Verstappen, pilot de Formula 1

## Agermanaments

* Detmold
* Sittard-Geleen
* Itami
* Mountain View (Califòrnia)
# Adrian Aeschbacher

Adrian Aeschbacher (Langenthal, 10 de maig de 1912 - Zúric, 9 de novembre de 2002) va ser un pianista clàssic suís.
El seu pare era Carl Aeschbacher. La seva joventut la va passar a Trogen, on el seu pare va ser professor de piano al Conservatori, i el seu pare va ser el seu instructor des dels quatre fins als setze anys. Els seus professors van ser Emil Frey (al Conservatori de Zúric) i Volkmar Andreae. Després va continuar els seus estudis durant dos anys de manera intensa amb Artur Schnabel a Berlín i va començar la seva carrera d'intèrpret el 1934. Es va fer famós com a intèrpret de Ludwig van Beethoven, Franz Schubert, Robert Schumann i Johannes Brahms. Aeschbacher també va interpretar i va deixar enregistraments d'obres d'Othmar Schoeck, Arthur Honegger, Heinrich Sutermeister i Walter Lang. Va gravar per a Decca entre altres segells.
Des de 1965 fins a 1977 va ensenyar a la Hochschule des Saarlandes fur Musik de Saarbrücken.
Entre els estudiants notables d'Aeschbacher es troben Anna Renfer i Peter Schmalfuss.

## Referències

* ↑ Sleevenote, Adrian Aeschbacher, Schubert "Wanderer" Fantasia, etc., Deutsche Grammophon DGM 19001 (Heliodor, London).
# Markel Irizar Aranburu

Markel Irizar Aranburu (Oñati, Guipúscoa, 5 de febrer de 1980) és un exciclista basc, professional des del 2004 fins al 2019.
En el seu palmarès destaca la victòria a la Volta a Andalusia de 2011, en la qual s'imposà amb un segon de diferència respecte Jurgen van den Broeck.

## Palmarès

* 2002
** Vencedor d'una etapa de la Volta al Bidasoa
* 2010
** Vencedor d'una etapa del Tour de Poitou-Charentes
* 2011
** 1r a la Volta a Andalusia

### Resultats al Tour de França

* 2011. 84è de la classificació general
* 2013. 103è de la classificació general
* 2014. 63è de la classificació general
* 2015. 93è de la classificació general
* 2016. 120è de la classificació general
* 2017. 135è de la classificació general

### Resultats a la Volta a Espanya

* 2005. Abandona (11a etapa)
* 2006. 94è de la classificació general
* 2009. 114è de la classificació general
* 2011. 96è de la classificació general
* 2012. 93è de la classificació general
* 2013. 86è de la classificació general
* 2015. 89è de la classificació general
* 2016. Abandona (10a etapa)
* 2017. 119è de la classificació general
* 2018. 130è de la classificació general

### Resultats al Giro d'Itàlia

* 2006. 90è de la classificació general
* 2007. 68è de la classificació general
* 2008. 74è de la classificació general
* 2018. 134è de la classificació general
* 2019. 136è de la classificació general

## Referències

* ↑ «Classificació final de la Volta a Andalusia 2011». Arxivat de l'original el 2011-11-15. [Consulta: 24 febrer 2011].

## Enllaços externs

* Web oficial Arxivat 2011-02-08 a Wayback Machine. (castellà) (basc)
* Fitxa a sitiodeciclismo.net
# Coll de Pruna

El Coll de Pruna és una collada situada a 943,2 m d'altitud, a cavall dels termes municipals de Granera i de Castellterçol, a la comarca del Moianès, i Gallifa, de la comarca del Vallès Occidental.
Està situat a l'extrem sud-oriental del terme municipal, a prop del límit dels dos termes municipals esmentats. És en el vessant nord del Serrat de les Pedres, a prop i a llevant del Coll dels Bardissars.

## Enllaços externs

* El Coll de Pruna a l'Institut Cartogràfic de Catalunya
# Pseudocoris

Pseudocoris és un gènere de peixos de la família dels làbrids i de l'ordre dels perciformes.

## Taxonomia

* Pseudocoris aequalis (Randall & Walsh, 2008)
* Pseudocoris aurantiofasciatus (Fourmanoir, 1971)
* Pseudocoris bleekeri (Hubrecht, 1876)
* Pseudocoris heteroptera (Bleeker, 1857)
* Pseudocoris ocellata (Chen & Shao, 1995)
* Pseudocoris philippina (Fowler & Bean, 1928)
* Pseudocoris yamashiroi (Schmidt, 1931)

## Referències

* ↑ Randall J. E. i F. Walsh, 2008. A pictorial review of the Indo-Pacific labrid fish genus Pseudocoris, with description of a new species from the Coral Sea John E. Randall and Fenton Walsh: A pictorial review of the Indo-Pacific labrid fish genus Pseudocoris, with description Aqua: Vol. 14, Issue 2.
* ↑ Fourmanoir, P. 1971. Description de quatre poissons trouvés pour la première fois dans les Tuamotu et en Nouvelle-Calédonie. Cahiers du Pacifique No. 15: 127-135.
* ↑ Hubrecht, A. A. W. 1876. On a new species of Coris from the Molucca Archipelago. Annals and Magazine of Natural History (Series 4) v. 17 (no. 99): 214-215.
* ↑ Bleeker, P. 1857. Achtste bijdrage tot de kennis der vischfauna van Amboina. Acta Soc. Sci. Indo-Neerl. v. 2: 1-102.
* ↑ Chen, J. P. & K. T. Shao. 1995. New species of wrasse, Pseudocoris ocellatus (Pisces: Labridae), from Taiwan. Copeia 1995 (no. 3): 689-693.
* ↑ Fowler, H. W. & B. A. Bean. 1928. Contributions to the biology of the Philippine Archipelago and adjacent regions. The fishes of the families Pomacentridae, Labridae, and Callyodontidae, collected by the ... steamer "Albatross," chiefly in Philippine seas and adjacent waters. Bulletin of the United States National Museum No. 100, v. 7: i-viii + 1-525, Pls. 1-49.
* ↑ Schmidt, P. J. 1931. Fishes of the Riu-Kiu Islands. Trudy Tikhook. Kom. Akad. Nauk SSSR v. 1: 19-156, Pls. 1-6.
* ↑ ITIS (anglès)
* ↑ FishBase (anglès)
* ↑ Catalogue of Life (anglès)

## Bibliografia

* Bleeker P. 1862. Conspectus generum Labroideorum analyticus. Proceedings of the Zoological Society of London. 1861 (pt 3). 408-418.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Coleridge

«Coleridge» té aquests significats:
* Coleridge (cràter), Mercuri
* Coleridge (Carolina del Nord), Estats Units
* Coleridge (Devon), Anglaterra
* Coleridge (Nebraska), Estats Units
* Samuel Taylor Coleridge
* Coldridge, Devon, Anglaterra